Ħarist 'il fuq bħas-soltu. Ix-xemx għajjiena u ma għamitniex. Is-sħab għattewha. Imma mingħajr wisq forza. Qishom qed jgħidulha illum mhux il-ġurnata tiegħek imma billi tittawwal ftit mhux se niġġieldu. U s-sħab baqa' bajdani, qisu s-suf ta' nagħġa li marret tirgħa fil-wied u wara li meliet żaqqha ħadet ħsieb li tinżel ftit fl-ilma titlaħlaħ ħalli r-raħħal jtaptpilha ftit rasha b'ċertu ġentilezza u jgħidilha, 'imma inti kif qatt ma titħammeġ?' L-enormita ġġiegħlni tħossni żgħir bħal meta nħares lejn il-baħar. Imma hemm fuq m'hemm interrozjoni ta' xejn. M'hemmx blat fejn l-ilma jiltaqa' u jwaqqaf il-mewġ. Lanqas irziezet tal-ħut li jtappnu ftit il-veduta. Hemm baħħ u minimaliżmu li jimla kollox fl-istess ħin. Imma issa qed nara sinjal jaqta'. Imma das-sinjal mhux bħal meta tagħmlu fuq ħġieġa, fuq injama, fuq karta, fuq wiċċek jew jagħmluhulek f'qalbek. Dan daqt jisfa fix-xejn u taf jien biss qed narah bħalissa. Qed 'il fuq, 'il fuq. Ma naħsibx li xogħol xi ajruplan tar-Ryanair li ma jmurx 'il bogħod wisq. Qed naħseb li x'aktarx xi ajruplan kbir, li se jaqbeż il-fruntieri Ewropej. Min qed fih x'aktarx mhux japprezza fejn qiegħed. Qiegħed bil-qegħda mitluf fi ħsibijietu, f'xi ktieb jew f'xi film li taf qed jarah aktar biex joqtol il-ħin milli għax irid jarah. U ma jafx li l-vettura li qed fih qed iħalli s-sinjali warajh. U se jaqsam minn pajjiż għall-ieħor u fejn se jieqaf mhux se jsaqsuh kif kien is-sħab hemm fuq, imma sempliċiment fejn hu l-passaport. Dawn l-erba' kelmiet huma mnebbħa mir-ritratt ta' hawn fuq li għal darb'oħra huwa xogħol sieħbi Pawlu Mizzi. Midjun lejk ħabib.